'Despatch-gholfdag' 'n slenter, maan klub | News24
'Despatch-gholfdag' 'n slenter, maan klub
As 'n geldinsamelingsbrief van die Despatch-krieketklub nie dié amptelike briefhoof bevat nie, is dit moontlik 'n vervalste brief. 'n Kansvatter probeer glo tans in Uitenhage en Despatch geld insamel vir die Superspar Despatch-krieketklub se "gholfdag", wat volgens die klubbestuur nie bestaan nie. Foto: VERSKAF
Konrad Schoultz, visepresident van die Despatch-krieketklub, het die publiek gewaarsku teen 'n geldmaakslenter waarby dié klub se naam betrek word.
Twee maatskappye op die dorp is reeds deur 'n man met 'n vals geldinsamelingsbrief vir die Despatch-krieketklub se gholfdag genader.
"Dit het onder ons aandag gekom dat daar geld ingesamel word ten bate van die Superspar Despatch-krieketklub se gholfdag. Daar is nié so 'n dag nie," het Schoultz gewaarsku.
Toevallig ken die eienaars van twee maatskappye wat reeds om "borggeld" genader is, vir Schoultz en kon hulle dit by hom verifieer. Hy wonder egter hoeveel ander mense en maatskappye al deurgeloop het, het Schoultz bygevoeg.
Ook Paul Barnes, eienaar van die Despatch Superspar (wat volgens die brief 'n borg is), het gesê hy is van geen gholfdag bewus nie. Hy glo die geldinsameling is 'n bedrogspul.
In aansluiting by Barnes het Schoultz hardop gewonder hoekom hul klub nou spesifiek 'n geldinsameling sal hou, want "die krieketseisoen is verby".
Hy glo egter dat die "goedgelowige" inwoners van die dorp maklik 'n rat voor die oë gedraai kan word, aangesien die krieketklub al voorheen twee mini-gholfdae aangebied het.
"Ons het die vorige gholfdae wyd en syd geadverteer, so die gholfdag kan geloofwaardig voorkom."
Hy het bygevoeg dat enige persoon wat geld namens die krieketklub wil insamel, in besit van 'n amptelike brief van die krieketklub moet wees.
"Die geldinsamelingsbrief moet met die klub se amptelike briefhoof gepaard gaan, en die oorspronklike handtekening van Riel Leonard, president van die Despatch- krieketklub, sal onderaan die brief wees."
Schoultz het ook onderneem om enige verdere voorval as 'n saak van bedrog by die polisie aan te meld.